《赠王子直》
宋代·苏过

南行几万里，亲旧书亦缺。谁知倾盖交，乃胜白头节。

去国日已远，凄凉瘴烟窟。未著绝交书，已叹交游绝。

门前空雀罗，巷语纷鴃舌。怪君一事无，访我此穷发。

自怜甑生尘，每愧羹屡颉。何以为子娱，江水清可啜。

男儿重志气，勿使变穷达。宁甘一瓢乐，耻为五斗折。

火急数相聚，回头君欲别。一榻当再悬，重来为君设。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。